

PROJEKTS uz 12.03.2025.

vēlamais datums izskatīšanai: AK – 12.03.2025.

FK – 19.03.2025.

domē: 27.03.2025.

sagatavotājs: Ieva Oša

ziņotājs: Oskars Bērziņš

 LĒMUMS

Ādažos, Ādažu novadā

2025. gada 27. martā **Nr.**«DOKREGNUMURS»

**Par dalību valsts atbalsta saņemšanā zivsaimniecības attīstībai no Zivju fonda finanšu līdzekļiem**

Zemkopības ministrija izsludināja projektu iesniegumu iesniegšanas 2025. gada pirmo kārtu Zivju resursu aizsardzības pasākumiem, ko veic valsts iestādes vai pašvaldības, kuru kompetencē ir zivju resursu aizsardzība (publicēts: <https://www.lad.gov.lv/lv/katalogs/valsts-zivju-fonds>).

Atbilstoši Zvejniecības likuma 18. panta pirmajai daļai, par Latvijas Republikas iekšējo ūdeņu, teritoriālo ūdeņu un ekonomiskās zonas ūdeņu zivju resursu aizsardzību un uzraudzību atbild arī pašvaldības, un šīs funkcijas īsteno pašvaldības policija un pašvaldības vides kontroles amatpersona.

Zivju fonda finanšu līdzekļu piešķiršanas kārtību nosaka  [Ministru kabineta 2010. gada 2. marta noteikumi Nr. 215 “Noteikumi par valsts atbalsta piešķiršanu zivsaimniecības attīstībai no Zivju fonda finanšu līdzekļiem](http://likumi.lv/doc.php?id=206769)” (turpmāk – Noteikumi).

Atbilstoši Ministru kabineta 1995. gada 19. decembra noteikumiem Nr. 388 “Zivju fonda nolikums”, Zivju fonda finanšu līdzekļus var izlietot arī pašvaldību pilnvaroto personu iesaistīšanai zvejas, makšķerēšanas, vēžošanas un zemūdens medību kontroles darbību nodrošināšanā, kā arī stihisko nelaimju vai avāriju seku likvidācijai.

Projekta ietvaros pašvaldībai ir lietderīgi pieteikt dalību projektu konkursā 5 videonovērošanas kameru ar SD kartēm iegādei ar aptuveno iegādes summu 3500 *euro* ar PVN, kuru darbību nodrošināšanai nepieciešami 3 elektrības pieslēgumi ar kabeļlīniju izbūvi pie Mazā Baltezera un Gaujas upes, ieskaitot projektēšanas izmaksas, par aptuveni 15 000 *euro* ar PVN.

Videonovērošanas kameru izvietošana ļaus veikt ūdenstilpju akvatorija nepārtrauktu monitoringu, lai kontrolētu ūdenstilpju faktisko stāvokli. Ādažu novada pašvaldības policijai tiks nodrošināta iespēja operatīvi reaģēt uz nelikumīgām darbībām ūdenstilpēs, ierobežot un novērst maluzvejniecības gadījumus, tādējādi nodrošinot zivju resursu aizsardzības pasākumus.

Latvijas Republikas oficiālajā izdevuma “Latvijas Vēstnesis” 2025. gada 21. janvāra laidienā Nr. 14 publicēts zivju resursu aizsardzības pasākumu pirmās kārtas finansējuma atbalsta kopējais apmērs 280 000 *euro.* Viena projekta iesnieguma vai viena atbalsta pretendenta vairāku iesniegto projektu kopsumma atbilstoši nosacījumiem nepārsniedz maksimālo atbalsta apmēru 20 000 *euro.* Projekta izpildei piesaistītais līdzfinansējums no pašvaldības ir 2000 *euro*, kas apstiprināts Ādažu novada pašvaldības policijas 2025. gada budžeta tāmē.

Lai pieteiktos valsts atbalstam no Zivju fonda finanšu līdzekļiem, projekta iesniegumu nepieciešams iesniegt līdz 2025. gada 28. martam. Lauku atbalsta dienesta elektroniskās pieteikšanās sistēmā. Ja pretendents ir publiska persona vai tās iestāde, iepirkuma dokumentus, kas saistīti ar preces iegādi vai pakalpojumu, iesniedz kopā ar iesniegumu vai projekta iesniegumam pievieno informāciju par tirgus cenu izpēti un iepirkuma dokumentus iesniedz 6 mēnešu laikā pēc dienas, kad stājies spēkā lēmums par projekta iesnieguma apstiprināšanu, bet ne vēlāk kā 10 darbdienu laikā pēc iepirkuma procedūras pabeigšanas. Pēc atbalstītā projekta vai tā daļas īstenošanas atbalsta saņēmējs e-pieteikšanās sistēmā iesniedz maksājuma pieprasījumu.

Dalība projektā atbilst Ādažu novada Attīstības programmas (2021.-2027.) vidējā termiņa prioritātēm:

* “VTP5: Resursu efektīva izmantošana un attīstība” (rīcības virzienam “RV5.2: Ādažu novadā esošo resursu ilgtspējīga izmantošana”, uzdevumam “U5.2.1: Uzlabot vides kvalitāti un aizsardzību”, pasākumam “Ā5.2.1.4. Zivju resursu aizsardzības pasākumu īstenošana Ādažu novada ūdenstilpēs”);
* “VTP12: Iedzīvotāju dzīves stabilitāte un drošība” (rīcības virzienam “RV12.3: Sabiedriskās kārtības un drošības nodrošināšana”, uzdevumam “U12.3.1: Nodrošināt iedzīvotājiem drošu vidi visā administratīvajā teritorijā, t.sk., ugunsdrošību, civilo drošību, drošību uz ūdens u.c.”, pasākumiem “Ā12.3.1.1. Novada videonovērošanas sistēmas attīstīšana” un “C12.3.1.3. Videokameru uzstādīšana novada apdzīvotajās vietās, uz maģistrālajiem ceļiem un publisko ūdeņu tuvumā, atsevišķas telpas izveide video monitoringa pārraudzībai 24/7 pašvaldības policijas telpās”).

Pamatojoties uz Pašvaldību likuma 4. panta pirmās daļas 14. punktu, Noteikumu 6. punktu, domes Attīstības komitejas šā gada 12. marta atzinumu, kā arī domes Finanšu komitejas šā gada 19. marta atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību valsts atbalsta saņemšanā zivsaimniecības attīstībai no Zivju fonda finanšu līdzekļiem, paredzot 5 videonovērošanas kameru iegādi, tostarp 3 elektrības pieslēgumu ar kabeļlīniju izbūvi.
2. Pašvaldības Centrālās pārvaldes Attīstības un projektu nodaļai sadarbībā ar Ādažu novada pašvaldības policiju līdz 2025. gada 28. martam organizēt projekta pieteikuma izstrādi un iesniegšanu Lauku atbalsta dienestā šī lēmuma 1. punkta izpildei.
3. Projekta apstiprināšanas gadījumā:
	1. pašvaldības Centrālās pārvaldes Attīstības un projektu nodaļai koordinēt tā īstenošanu:
	2. projekta īstenošanai nepieciešamo finansējumu 16 500 *euro* apmērā nodrošināt no piešķirtā valsts atbalsta no Zivju fonda, un pašvaldības līdzfinansējumu 2 000 *euro* apmērā - no Ādažu novada pašvaldības policijas 2025. gada budžeta tāmes līdzekļiem.
4. Pašvaldības domes priekšsēdētājai parakstīt ar projekta pieteikuma izstrādi un īstenošanu saistītos dokumentus.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

ĀNPP, LAD, FIN, APN, IDR - @

I.Oša, 25731211